ગાંધી આશ્રમની વાત કરી રહ્યા છીએ તો અમદાવાદના મહત્વના ગણાતા આશ્રમ રોડની પણ વાત કરી લેવી જોઈએ. કોચરબ આશ્રમથી ગાંધી આશ્રમ સુધીના માર્ગને આશ્રમ રોડ એવું નામ અપાયું છે. ગાંધીના ઘણા વિરોધીઓ આશ્રમ રોડને આ-શરમ રોડ એમ પણ કહે છે. આ જ રોડ પર ગાંધીજીએ સ્થાપેલી અન્ય બે સંસ્થાઓ પણ આવેલી છેઃ ‘ગૂજરાત વિદ્યાપીઠ’ અને ‘નવજીવન’. ઈન્કમટેક્સ પાસે ગાંધીજીની જે પૂર્ણ કદની પ્રતિમા છે તે દાંડી કૂચનું સ્મરણ કરાવે છે. મહાત્મા ગાંધીનું મોં પાલડી તરફ છે. વિશ્વખ્યાત શિલ્પી કાંતિભાઈ પટેલે આ પ્રતિમાનું સર્જન કર્યું છે. તે માટે તેઓ દસ દિવસ સુધી ગાંધીજીની સાથે રહ્યા હતા. વિશ્વખ્યાત ગાંધી ફિલ્મમાં આ પ્રતિમા લેવાઈ છે. જોકે હવે એક નવો પુલ બની રહ્યો છે એટલે આ પ્રતિમાનું સ્થળ બદલવામાં આવે તેવી શક્યતા છે. મોટા ભાગે વાડજ રોડ પર તેનું સ્થળાંતર કરાશે.